畫花歌與曾舜賢
作者：趙崇嶓
朝代：宋

paragraphs: 小曾與花爲莫逆，夢作花神住花國。
分將天巧入畫圖，花不役君君自役。
東風一夜入芳叢，春在煙塵霧雨中。
披香閲紅會花趣，工與造化相流通。
閉門三月芳事退，馬嵬春泥葬香珮。
臨邛道士神不靈，約束丹青駐光彩。
朱門種花錦作窠，畫花絕少種花多。
百金花價千金畫，羞死當年郭橐駝。